**การพัฒนาการดำเนินงานการป้องกันการตั้งครรภ์ก่อนวัยอันควรในวัยรุ่น โดยการมีส่วนร่วมของภาคีเครือข่าย**

**ตำบลดินจี่ อำเภอคำม่วง จังหวัดกาฬสินธุ์**

ผู้วิจัย นางสาวชนิสรา ศรีสุยงค์,นางสาวอิ่มฤทัย ไชยมาตย์ , นางสาววิลาสินี วงค์ภาบุตร

โรงพยาบาลส่งเสริมสุขภาพตำบลบ้านดินจี่ อำเภอคำม่วง จังหวัดกาฬสินธุ์

**ความเป็นมา**

ปัญหาวัยรุ่นตั้งครรภ์ก่อนวัยอันควร นับเป็นปัญหาที่สำคัญในสังคมปัจจุบันที่ต้องได้รับการแก้ไข จากข้อมูลขององค์การยูนิเซฟ ปี พ.ศ. 2552 พบว่า หญิงตั้งครรภ์อายุต่ำกว่า 20 ปี ของไทย มีจำนวนสูงเป็นอันดับ 1 ในเอเชีย และปี 2558 สถานการณ์จังหวัดกาฬสินธุ์ มีอัตราการคลอดของหญิงอายุต่ำกว่า 20 ปี เท่ากับ 47.4 ต่อ 1000 ประชากร จากรายงานปัญหาแม่วัยรุ่นตั้งครรภ์ในอำเภอคำม่วง พบว่า อัตราการคลอดบุตรในแม่วัยรุ่นอายุต่ำกว่า 20 ปี ในปี 2558 เท่ากับ 244.3 ต่อ 1000 ประชากร สำหรับปัญหาแม่วัยรุ่นตั้งครรภ์ในตำบลดินจี่ พบว่า อัตราการคลอดบุตรในแม่วัยรุ่นอายุต่ำกว่า 20 สูงติดอันดับ 1 ใน 3 ของอำเภอคำม่วง ซึ่งจากข้อมูล ปี 2558 เท่ากับ 377.3 ต่อ 1000 ประชากร จากผลการดำเนินงานที่ผ่านมาพบว่า สาเหตุที่วัยรุ่นตั้งครรภ์ก่อนวัยอันควร เนื่องจากขาดวุฒิภาวะในการจัดการกับปัญหาชีวิตที่เกิดขึ้น บางรายหาทางออกโดยวิธีการทำแท้ง บางรายก็ต้องออกจากโรงเรียน ดังนั้นในการแก้ไขปัญหาดังกล่า จึงต้องอาศัยการมีส่วนร่วมจากภาคีเครือข่ายเข้ามามีส่วนร่วมและขับเคลื่อนการแก้ไขปัญหาการตั้งครรภ์ก่อนวัยอันควรให้ประสบความสำเร็จอย่างยั่งยืนต่อไป

**วัตถุประสงค์การศึกษา**

1.เพื่อศึกษาสภาพปัญหาและความต้องการแก้ไขปัญหาการตั้งครรภ์ก่อนวัยอันควรของวัยรุ่นในพื้นที่

ตำบลดินจี่ อำเภอคำม่วง จังหวัดกาฬสินธุ์

2. เพื่อจัดทำแนวทางและกำหนดบทบาทของภาคเครือข่ายตำบลดินจี่ อำเภอคำม่วง จังหวัดกาฬสินธุ์

3. การพัฒนาการดำเนินงานการป้องกันการตั้งครรภ์ก่อนวัยอันควรในวัยรุ่น โดยการมีส่วนร่วมของภาคีเครือข่ายตำบลดินจี่ อำเภอคำม่วง จังหวัดกาฬสินธุ์

4. เพื่อศึกษาปัจจัยแห่งความสำเร็จ ของกระบวนการการป้องกันการตั้งครรภ์ก่อนวัยอันควรของวัยรุ่น ในพื้นที่ตำบลดินจี่ อำเภอคำม่วง จังหวัดกาฬสินธุ์

**วิธีการศึกษา**

การวิจัยครั้งนี้เป็นการวิจัยเชิงปฏิบัติการ(Action Research) กลุ่มตัวอย่าง เลือกแบบเจาะจง (Purposive Sampling) ประกอบด้วย 2 กลุ่ม คือ 1. กลุ่มขับเคลื่อน คือ ภาคีเครือข่ายพัฒนาสุขภาพระดับตำบลดินจี่ จำนวน 10 คน 2. กลุ่มประเมินผลลัพธ์ คือ ผู้ปกครองสตรีวัยรุ่นตั้งครรภ์ก่อนวัยอันควร จำนวน 10 คน และสตรีวัยรุ่นอายุต่ำกว่า 20 ปี จำนวน 10 คน เก็บรวบรวมข้อมูลโดยใช้แบบสัมภาษณ์และการสนทนากลุ่ม และวิเคราะห์ข้อมูลด้วยการวิเคราะห์เชิงเนื้อหา

**ผลการวิจัย**

การพัฒนาการดำเนินงานการตั้งครรภ์ก่อนวัยอันควรในวัยรุ่น โดยการมีส่วนร่วมของภาคีเครือข่ายตำบลดินจี่ อำเภอคำม่วง จังหวัดกาฬสินธุ์ สรุปเป็น 5 ขั้นตอน ได้แก่ ขั้นตอนที่ 1 การศึกษาบริบทและวิเคราะห์สถานการณ์ ขั้นที่ 2 การจัดทำแนวทางและกำหนดบทบาทของภาคเครือข่ายตำบลดินจี่ ขั้นที่ 3 การดำเนินงานตามแผนปฏิบัติการ ประกอบด้วย 5 กิจกรรม ดังนี้ 1. การรณรงค์ประชาสัมพันธ์สื่อสารเพื่อสร้างกระแสและสร้างความตระหนัก 2.จัดการอบรมให้ความรู้วัยรุ่นที่อายุน้อยกว่า 20 ปี 3. จัดการอบรมผู้ปกครองนักเรียนกลุ่มเป้าหมาย 4. จัดการอบรมครอบครัวอบอุ่นแก่นักเรียนและผู้ปกครองกลุ่มเสี่ยงสูง 5. มีการร่วมแลกเปลี่ยนเรียนรู้กับภาคีเครือข่ายอื่นๆ ขั้นที่ 4 การประเมินผลการดำเนินงาน และขั้นที่ 5 การวิเคราะห์ปัจจัยแห่งความสำเร็จและถอดบทเรียน จากการดำเนินงานดังกล่าว ส่งผลให้การดำเนินงานการพัฒนาการดำเนินงานการตั้งครรภ์ก่อนวัยอันควรในวัยรุ่น โดยการมีส่วนร่วมของภาคีเครือข่ายตำบลดินจี่ อำเภอคำม่วง จังหวัดกาฬสินธุ์ โดยรวมอยู่ในระดับดีมากและอัตราอุบัติการณ์ของการตั้งครรภ์ก่อนวัยอันควร ลดลงร้อยละ 50.12

โดยสรุป ปัจจัยแห่งความสำเร็จครั้งนี้ เกิดจากกลไกลการประสานการทำงานระดับตำบลที่เข้มแข็ง และมีการบูรณาการการทำงานอย่างเป็นระบบ รวมทั้งภาคีเครือข่ายมีส่วนร่วมคิดหามาตรการแก้ไขปัญหาการตั้งครรภ์ก่อนวัยอันควรในวัยรุ่นร่วมกันอย่างจริงจังทำให้เครือข่ายทำงานร่วมกันอย่างเข้มแข็ง